FI Euroopan unionin virallinen lehti C 338/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 338/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”POLVORONES DE ESTEPA”

EU-nro: ES-PGI-0005-01218 – 24.03.2014

SAN ( ) SMM ( X )

1. Nimi

”Polvorones de Estepa”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 2.3 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Nimitystä ”Polvorones de Estepa” on perinteisesti käytetty tietyntyyppisistä joululeivonnaisista, joita valmistetaan Estepassa. Polvorones de Estepa -leivonnaisia on valmistettu yli sata vuotta saman ohjeen mukaan. Ne on pakattu joko erikseen tai yhdessä muiden tyypillisten joululeivonnaisten kanssa.

”Polvoronit” paistetaan taikinasta, joka valmistetaan sekoittamalla seuraavat ainekset: vehnäjauho, sianihra, tomusokeri, mantelit, kaneli ja luontaiset aromit (sitruuna tai vanilja); myös neilikkaa voidaan käyttää.

Mantelin määrästä riippuen polvoronit luokitellaan:

— kotileivonnaisiin, tai

— mantelileivonnaisiin/perinneleivonnaisiin.

Polvoron on kauniisti paahtuneen ruskea, hienorakenteinen, pehmeä ja rapea, ulkopuolelta kiinteä ja sisältä pehmeä, pinnalta hieman halkeillut ja suussa sileän tuntuinen. Polvoronit ovat muodoltaan soikeita, ja niiden yläpinta on koristeltu tomusokerilla. Leivonnaisten pituus on 7 cm, leveys 4 cm ja paksuus 2,5 cm. Yksi leivonnainen painaa enintään 50 g.

Lisäksi Polvorones de Estepa -leivonnaisten on täytettävä seuraavat fysikaalis-kemialliset vaatimukset:

— kosteus: alle 7,5 %,

— pH: alle 6,5.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Polvorones de Estepa -leivonnaisiin käytetään seuraavia raaka-aineita ilmoitetussa suhteessa: vehnäjauho (40–50 %), sianihra (20–25 %), tomusokeri (22–27 %), kaneli (0,1–1 %), luontaiset aromit (0,01–1 %), neilikka (0–1 %) ja mantelit (≥ 8 % perinne-/mantelileivonnaisiin ja ≥ 15 % kotileivonnaisiin).

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Valmistusprosessi alkaa raaka-aineiden valinnalla.

Kun ainekset ovat valmiina, sekoitetaan taikina, leikataan taikina ja muotoillaan se paloiksi, jotka paistetaan uunissa. Sen jälkeen leivonnaiset jäähdytetään alle 10 °C-asteiseksi pakkausta varten.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuotteen laadun säilymiseksi se on pakattava kyseisellä maantieteellisellä alueella estäen sen kuivuminen, eltaantuminen, rikkoutuminen hauraan rakenteen vuoksi jne. Tuote pakataan yksittäin heti valmistuksen jälkeen jommallakummalla seuraavista tavoista:

— mekaanisesti flowback-menetelmällä kuumasaumattuun paperiin

— manuaalisesti tai mekaanisesti molemmista päistä kiertäen suljettuun paperiin.

Pakkaus on suoritettava heti, kun tuote on jäähtynyt, jotta siinä säilyisivät 3.2 kohdassa kuvatut fysikaalis-kemialliset ja aistinvaraiset ominaisuudet. Näin tuotetta on helpompi käsitellä ja vältetään mahdollinen vesihöyryn tiivistyminen yksittäisiin pakkauksiin.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Sekä yksittäisissä pakkauksissa että rasioissa, jotka sisältävät pelkästään nimisuojattua tuotetta, on oltava maininta ”Indicación Geográfica Protegida”, nimi ”Polvorones de Estepa” sekä jäljempänä kuvattu rekisteröidyn nimen tunnus.

Jos rasiassa on myös sellaisia tuotteita, joita suojattu maantieteellinen merkintä ei kata, rasiaan sisältyvät Polvorones de Estepa -leivonnaiset voidaan yksilöidä suojatuiksi niiden yksittäispakkauksessa ja niissä voidaan käyttää SMM-tunnusta. Kuitenkin kyseisen lajitelman pakkauksen päällä voidaan viitata rasian sisältöön ainoastaan maininnalla ”Polvorones de Estepa IGP” mutta suojatun maantieteellisen merkinnän tunnusta ei saa käyttää.

4. Maantieteellisen alueen tarkka rajaus

Estepan kunta Sevillan maakunnassa.

5. Yhteys maantieteelliseen alueeseen

Polvorones de Estepan yhteys maantieteelliseen alueeseen perustuu tuotteen maineeseen, joka on tunnettu jo yli vuosisadan ajan. Koko tämän ajan leivonnaista on valmistettu samalla reseptillä. Niinpä suuri osa Estepan väestöstä on joko suoraan tai välillisesti mukana sen valmistuksessa joulua edeltävänä aikana, syyskuusta joulukuuhun.

Polvorones de Estepa -leivonnaisia alettiin valmistaa 1500-luvulla. Estepassa sijaitsevan Santa Claran luostarin arkiston asiakirjoista käy ilmi, että tuolloin sinne palkattiin kondiittoreja, koska polvoronien kysyntä oli kova Sevillassa ja Madridissa, jonne luostarin valmistamia tuotteita toimitettiin. Luostarissa on säilynyt lähteitä, joissa viitataan Polvorones de Estepan valmistukseen muinaisten reseptien mukaisesti. Ne valmistettiin sekoittamalla viljaa ja sianihraa, jota oli runsaasti saatavilla sikojen teurastuksen seurauksena. Tämä selittää, miksi leivonnaista on alusta asti syöty nimenomaan joulun aikaan. Polvoroneja valmistettiin kodeissa käyttäen muotteja, jotka antoivat sille yhä vielä käytössä olevan muodon.

Micaela Ruiz Téllez, lisänimeltään La Colchona, joka syntyi Estepassa vuonna 1824 ja kuoli vuonna 1901, keksi polvoronin sen nykyisessä muodossaan. Hän ajatuksensa pohjalta syntyi Polvorones de Estepa -leivonnainen sellaisena kuin sen nykyisin tunnemme. Hän keksi, että leivonnaisen sisus pysyy pehmeänä silti pilaantumatta, kun se paistetaan niin, että ainoastaan sen ulkokuori kuivuu. Lisäksi jauhojen siivilöinti ja paahtaminen antavat tuotteelle lisää pehmeyttä alkuperäiseen reseptiin verrattuna.

Tuotteen myynnistä suojatulla nimellä on olemassa todisteita Madridin kolmannesta Feria del Campo -tapahtumasta alkaen vuodelta 1959.

Todisteina tuotteen maineesta ovat seuraavat viitteet:

Polvorones de Estepa sisältyy perinteisenä tuotteena vuonna 1996 julkaistuun INVENTARIO ESPAÑOL DE PRODUCTOS TRADICIONALES -luetteloon. Kyseessä on Euroopan unionin rahoittama hanke eurooppalaisen maatalous- ja elintarvikeperinteen säilyttämiseksi. Polvorones de Estepa mainitaan myös CATALOGACIÓN Y CARACTERIZACIÓN DE LOS PRODUCTOS TÍPICOS AGROALIMENTARIOS DE ANDALUCÍA -teoksessa.

Välimeren ruokavaliota käsittelevän oppaan GUÍA ALIMENTACIÓN MEDITERRÁNEA, jonka on julkaissut alueellisen maatalous- ja kalastusministeriön (Consejería de Agricultura y Pesca) Empresa Pública Desarrollo Agrario y Pesquero, mukaan Polvorones de Estepa sopii Välimeren ruokavalioon, jonka UNESCO hyväksyi vuonna 2010 ihmiskunnan aineettomaan kulttuuriperintöön kuuluvaksi.

Seuraavassa joitakin lukuisista lehdistössä esiintyvistä Polvorones de Estepaa koskevista viittauksista:

— Aikakausjulkaisussa Gastronomía y Enología (tammikuu 1987) kerrotaan Polvorones de Estepa -leivonnaisesta, sen perinteestä, sen yhteydestä Estepan alueeseen sekä sen arvostuksesta ja maineesta.

— Sanomalehdessä El Correo de Andalucía (20. joulukuuta 1989) on viittaus Polvorón de Estepaan ja sen kytköksestä jouluun.

— Aikakausjulkaisussa Alforja (30. syyskuuta 1989) on maininta Polvorón de Estepan historiasta ja sen satavuotisesta valmistusohjeesta.

— Aikakausjulkaisussa Financial Food (lokakuu 1991) julkaistiin Estepan konditoriatuotteita käsittelevä laaja artikkeli, johon sisältyy myös viittaus Polvorón de Estepaan.

— Sanomalehdissä Diario de Córdoba (7. joulukuuta 2007) ja ABC (26. joulukuuta 2008) on viittauksia Polvorón de Estepaan ja sen käyttöön joulun aikaan, jolloin sitä myös tarjoillaan AVE-linjan junien matkustajille.

— Sanomalehdessä The New York Times (27. joulukuuta 2013) viitataan Estepan kaupungissa valmistettavaan polvoroniin sekä sen reseptiin, historiaan ja perinteeseen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän teksti kokonaisuudessaan on saatavissa osoitteessa:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Polvorones_Estepa.pdf

tai suoraan maatalous-, kalastus- ja maaseudun kehittämisasioiden ministeriön kotisivulta

(http://www.juntadeandalucia.es/agriculturaypesca/portal), seuraamalla polkua: ”Industrias Agroalimentarias”/”Calidad y Promoción”/”Denominaciones de Calidad”/”Productos de panadería y repostería”. Eritelmä on Polvorones de Estepa -nimikkeen alapuolella.

(1) EUVL L 343, 14.12.2012, s. 1.